ROZHODNUTIE KOMISIE
z 8. mája 2008,
ktorým sa stanovuje nový termín na predkladanie dokumentácie pre niektoré látky, ktoré sa majú preskúmať v rámci 10-ročného pracovného programu podľa článku 16 ods. 2 smernice Európskeho parlamentu a Rady 98/8/ES
[oznámené pod číslom K(2008) 1736]
(2008/423/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Komisie (ES) č. 1451/2007 zo 4. decembra 2007 o druhej fáze 10-ročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych prípravkov na trh (1), a najmä na jeho článok 12 ods. 3 druhý pododsek,
keďže:
(1)
Nariadením (ES) č. 1451/2007 sa ustanovuje zoznam aktívnych látok, ktoré sa majú posúdiť vzhľadom na ich prípadné zaradenie do prílohy I, IA alebo IB k smernici Európskeho parlamentu a Rady 98/8/ES (2).
(2)
V prípade niektorých kombinácií látok/typov výrobkov uvedených v danom zozname všetci účastníci buď odstúpili, alebo členský štát, ktorý bol pre hodnotenie určený ako spravodajca, nedostal dokumentáciu v termínoch uvedených v článku 9 nariadenia (ES) č. 1451/2007.
(3)
Preto na základe článku 11 ods. 2 nariadenia (ES) č. 1451/2007 Komisia o tejto skutočnosti informovala členské štáty. Táto informácia bola 22. júna 2007 uverejnená elektronickými prostriedkami.
(4)
V súlade s článkom 12 ods. 1 nariadenia (ES) č. 1451/2007 prejavili niektoré osoby do troch mesiacov od elektronického uverejnenia danej informácie záujem prevziať úlohu účastníka v prípade niektorých dotknutých látok a typov výrobkov.
(5)
Preto by sa mal stanoviť nový termín na predkladanie dokumentácií pre tieto látky a typy výrobkov.
(6)
Opatrenia ustanovené v tomto rozhodnutí sú v súlade so stanoviskom Stáleho výboru pre biocídne výrobky,
PRIJALA TOTO ROZHODNUTIE:
Článok 1
V prípade látok a typov výrobkov uvedených v prílohe je novým termínom na predkladanie dokumentácií 30. jún 2009.
Článok 2
Toto rozhodnutie je určené členským štátom.
V Bruseli 8. mája 2008